《送雪峰殿主化灯油兼简临川道友》
宋代·释居简

沈沈古殿寒光射，金色同然无昼夜。万象森罗影现中，盲者还同覆盆下。

周禅见渠不瞥地，金色光中重按指。散作人间无尽灯，直下翻身光影里。

只今此话难藏覆，掉头径出烟萝去。不是临川旧赏音，此段风流与谁举。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。